ก.ล.ต.ปรับปรุงคู่มือขอรับ “ใบอนุญาตทำธุรกิจสินทรัพย์ดิจิทัล” เพิ่มความสะดวกผู้ประกอบการ
ก.ล.ต.ปรับปรุงคู่มือขอรับ “ใบอนุญาตทำธุรกิจสินทรัพย์ดิจิทัล” เพิ่มความสะดวกผู้ประกอบการ
12 พ.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ปรับปรุงคู่มือประชาชน เรื่องการขอรับใบอนุญาตประกอบธุรกิจสินทรัพย์ดิจิทัล เพื่ออำนวยความสะดวกและเป็นช่องทางในการสอบถามข้อมูลแก่ผู้ประสงค์จะขอรับใบอนุญาตประกอบธุรกิจสินทรัพย์ดิจิทัล สอดคล้อง พ.ร.บ. การอำนวยความสะดวกในการพิจารณาอนุญาตของทางราชการ พ.ศ. 2558
ทั้งนี้ ก.ล.ต.เผยแพร่คู่มือประชาชน เรื่องการขอรับใบอนุญาตประกอบธุรกิจสินทรัพย์ดิจิทัล เพื่ออำนวยความสะดวกแก่ผู้ประกอบธุรกิจที่ประสงค์จะขอรับใบอนุญาตดังกล่าว โดยได้เพิ่มเติมการจัดทำเอกสารรายการตรวจสอบ (checklist) ข้อกำหนดเกี่ยวกับการจัดให้มีระบบเทคโนโลยีสารสนเทศสำหรับการตรวจสอบระบบงานด้านเทคโนโลยีสารสนเทศ และเอกสารสรุปสาระสำคัญของระบบงานด้านการประกอบธุรกิจและการการกำกับดูแล (business &amp; compliance) ซึ่งเป็นผลสืบเนื่องจากการประชุมเชิงปฏิบัติการ (workshop) เกี่ยวกับการพิจารณาคำขออนุญาตธุรกิจสินทรัพย์ดิจิทัลร่วมกับผู้ทรงคุณวุฒิจากมหาวิทยาลัยซีเอ็มเคแอล (CMKL University) ที่ให้คำแนะนำการปรับปรุงกระบวนการพิจารณาเอกสารขออนุญาตประกอบธุรกิจสินทรัพย์ดิจิทัล
โดยคู่มือประชาชน เรื่องการขอรับใบอนุญาตประกอบธุรกิจสินทรัพย์ดิจิทัล จัดทำขึ้นตาม พ.ร.บ. การอำนวยความสะดวกในการพิจารณาอนุญาตของทางราชการ พ.ศ. 2558 เพื่อกำหนดกระบวนการและระยะเวลาในการพิจารณาอนุญาตให้มีความชัดเจน เป็นการอำนวยความสะดวกแก่ผู้มาติดต่อและเป็นช่องทางการสอบถามข้อมูลเพิ่มเติม ซึ่งเป็นไปตามหลักของพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ. 2546 และผู้สนใจสามารถดูรายละเอียดได้ที่เว็บไซต์ ก.ล.ต. https://www.sec.or.th/TH/Documents/ManualSelect/manual-25610725-digitalasset-1.pdf